Všeobecná zdravotná poisťovňa (VšZP) chce kúpiť liečivá pre krv a krvotvorné orgány. Podľa oznámenia o vyhlásení verejného obstarávania je celková odhadovaná hodnota zákazky vyše 7,5 mil. eur bez dane z pridanej hodnoty (DPH).
Predmetom zákazky je dodanie lieku ATC skupiny B02BD02 a jeho distribúcia na miesta určenia. Ide o skupinu liekov indikovanú pri profylaxii a liečbe krvácavých stavov spôsobených vrodeným nedostatkom faktoru VIII.
VšZP chce obstarať 23 910 balení lieku na obdobie troch rokov. Tento počet je predpokladaný, odobratý počet lieku bude závisieť od aktuálnych potrieb štátnej poisťovne. Predmetom zákazky je jeden liek s viacerými silami, z toho dôvodu nie je zákazka rozdelená na časti.
VšZP požaduje zábezpeku ponuky vo výške 30-tisíc eur. Zákazka má trvať 36 mesiacov. Lehota na predkladanie ponúk alebo žiadostí o účasť je do 7. februára tohto roka.